پشاور (اے پی پی) وزیراعظم عمران خان پارینے کہ کوروناوائرس نا برخلاف ہر اولیکو چر اٹ سلسا کاریم کروک آ ڈاکٹر وطبی کارندہ غاتا رکھ ءِ حکومت اولیت ایتک، مچ آ قوم اوفتتون سلوک ءِ، ملک اٹی ہندا تُو انا گڈسر اسکان کورونا وائرس نا کیس آتے ٹی ودکی مننگ کیک۔ داخیال آتا درشانی ءِ او جمعہ نادے آ حیات آباد میڈیکل کمپلیکس اٹی ڈاکٹر آتیان تران کرسا کرے۔ وزیراعظم عمران خان پارے کہ کوروناوائرس آن ودی مروک آ حالیت آتا قوم اس جوڑمرسا مون اٹ سلوئی ءِ، کورونا نا تالان مننگ نا رجحان آن لگنگ ءِ کہ ہندا تُو انا ایسر اسکان کورونا کیس آتے ٹی ودکی مریک، کیس آتا ودنگ آن ہسپتال آتیا باریم ودک۔ اوپارے کہ ڈاکٹر و طبی کارندہ غاتے رکھی گڑاتا فراوانی آ چکار کننگ اُن، اوفتا رکھ اکن اخس کہ مننگ کیک گام گیج کننگ انگ ءِ، مچ آ قوم اوفتتون سلوک ءِ۔ وزیراعظم پارے کہ حالیت آتے مون آ تخسا گام گیج کننگ اُن، نن خوانہ کہ کورونا نا حالیت آتارداٹ لاک ڈاو ¿ن نا سوب آن دیہاڑی آ کاریم کروک آک کم آن کم زہمی مریر و کوروناہم زیات تالان مف۔
